[pic] | EIROPAS KOPIENU KOMISIJA | Briselē, 17.06.2005 KOM(2005) 272 galīgā redakcija 2005/0064(SYN) KOMISIJAS PAZIŅOJUMS EIROPAS PARLAMENTAM atbilstīgi EK dibināšanas līguma 252. panta b) apakšpunkta pirmajai daļai Padomes kopējā nostāja attiecībā uz priekšlikumu Padomes Regulai, ar ko groza Regulu (EK) Nr. 1466/97 par budžeta stāvokļa uzraudzības un ekonomikas politikas uzraudzības un koordinācijas stiprināšanu 1. PRIEKšVēSTURE Ar 2004. gada 3. septembra paziņojumu par „ekonomikas pārvaldes stiprināšanu un Stabilitātes un izaugsmes pakta īstenošanas precizēšanu” Komisija uzsāka debates par Stabilitātes un izaugsmes pakta ( SGP ) reformu. Padome 2005. gada 20. martā panāca politisko vienošanos par SGP reformu un pieņēma ziņojumu „Stabilitātes un izaugsmes pakta īstenošanas uzlabošana”. Eiropadome vizēja šo ziņojumu 2005. gada 23. marta secinājumos, kur norādīts, ka ar ziņojumu atjaunina un papildina SGP . Šajos secinājumos Eiropadome aicināja Komisiju iesniegt priekšlikumus, lai grozītu Padomes Regulas (EK) Nr. 1466/97 un 1467/97 atbilstoši Padomes ziņojumam. Komisija 2005. gada 20. aprīlī pieņēma un 2005. gada 21. aprīlī nosūtīja Padomei priekšlikumu Padomes regulai, ar ko groza Regulu (EK) Nr. 1466/97 par budžeta stāvokļa uzraudzības un ekonomikas politikas uzraudzības un koordinācijas stiprināšanu. Tam pievienoja Komisijas priekšlikumu Padomes regulai, ar ko groza Regulu (EK) Nr. 1467/97 par to, kā paātrināt un precizēt pārmērīga budžeta deficīta novēršanas procedūras īstenošanu. No 2005. gada 3. maija reformu kopums ir papildināts ar Komisijas dienestu ieguldījumu, lai Padome varētu sagatavot pārskatīto rīcības kodeksu. Eiropas Parlamenta atzinumu pirmajā lasījumā (O.Karasa ziņojums) pieņēma 2005. gada 9. jūnijā. Padome 2005. gada 13. jūnijā pieņēma kopējo nostāju par ierosināto regulu. 2. Komisijas priekšlikuma UZDEVUMS Komisijas priekšlikuma mērķis ir grozīt Regulu (EK) Nr. 1466/97, lai varētu pilnībā piemērot vienošanos par Stabilitātes un izaugsmes pakta īstenošanas uzlabošanu. Komisijas priekšlikumā ir iekļauti arī vairāki tehniski grozījumi Regulai (EK) Nr. 1466/97, lai nodrošinātu atbilstību Padomes 2005. gada 20. marta ziņojumam un atvieglotu stabilitātes un konverģences programmu pārbaudi. 3. komentāri par kopējo nostāju 3.1. Eiropas Parlamenta pirmais lasījums Eiropas Parlaments pieņēma virkni grozījumu, kuros uzsvērta ticamas fiskālas statistikas nozīme, tostarp paredzot iespēju Komisijai īstenot finanšu revīzijas misijas, ierosinot salīdzināt dalībvalstu sniegtos datus ar valstu centrālo banku un Eiropas Centrālās bankas datiem, pastiprinot vidēja termiņa budžeta mērķu ( MTO ) sasniegšanas uzraudzību un pievēršot lielāku uzmanību valsts parāda dinamikai stabilitātes un konverģences programmu novērtēšanā. 3.2. Vispārīgas piezīmes par kopējo nostāju Ietverot vairākas, galvenokārt formālas, izmaiņas, kopējā nostāja atšķiras no Komisijas priekšlikuma arī šādos jautājumos: - Procedūra katrai valstij konkrētu vidēja termiņa mērķu noteikšanai. Ar vienošanos par SGP reformu paredz, ka MTO dažādās valstīs būs atšķirīgi. Dažādu MTO noteikšanai ir nepieciešams ekonomisks izvērtējums un saskaņotu principu konsekventa piemērošana. Saskaņotu principu konsekventu piemērošanu var panākt tikai tad, ja MTO apspriež saistībā ar kopīgu procedūru. Komisija ierosināja (Komisijas priekšlikuma 2. a pants), ka katrai valstij konkrētie MTO jānosaka saistībā ar Līguma 99. panta 2. punktā minēto procedūru. Vienlaikus piekrītot nepieciešamībai pēc kopīgas procedūras, Padome uzskatīja, ka saskaņotu principu konsekventu piemērošanu var panākt, ja pēc apspriešanās Ekonomikas un finanšu komitejā katra dalībvalsts norāda MTO savā stabilitātes vai konverģences programmā. Komisija un Padome novērtējumā un atzinumā par programmām novērtētu dalībvalstu norādīto MTO atbilstību. - To pensiju reformu ņemšana vērā, ar ko ievieš vairāku pīlāru sistēmu, kurā ietverts obligāts, pilnībā finansēts pīlārs. Attiecībā uz šo jautājumu Padome ieviesa precizējošus noteikumus regulā (5. un 9. panta pirmā daļa), norādot, ka dalībvalstīm, kas īsteno šādas reformas, jāļauj novirzīties no mērķtiecīgām korekcijām vidēja termiņa budžeta mērķu sasniegšanai vai no mērķa kā tāda, novirzei atspoguļojot valsts apsaimniekotā pīlāra reformas izmaksas tīrā izteiksmē, ar nosacījumu, ka novirze ir īslaicīga un ir saglabāta pienācīga drošības rezerve attiecībā uz deficīta atsauces vērtību. - Skaitliskās vērtības iekļaušana to valstu fiskālajai korekcijai, kas nav sasniegušas MTO, attiecībā uz eurozonas un ERM II dalībvalstīm. Komisija ir ierosinājusi iekļaut Regulā (5. panta pirmā daļa) ikgadējo fiskālo centienu minimuma principu valstīm, kas vēl nav sasniegušas MTO, neprecizējot apjomu šādiem centieniem. Padome papildināja iesākto, iekļaujot Regulā (5. un 9. panta pirmā daļa) tādu skaitlisko vērtību 0,5% apmērā no IKP kā kritēriju ikgadējiem uzlabojumiem cikliski koriģētajā bilancē, neskaitot vienreizējos un citus īslaicīgos pasākumus, kas ir jāsasniedz eurozonas un ERM II dalībvalstīm, kuras nav sasniegušas MTO. Šī skaitliskā vērtība tika minēta Padomes 2005. gada 20. marta ziņojumā. - Eurozonas un ERM II dalībvalstu MTO diapazons. Komisijas priekšlikumā nekādas norādes par MTO diapazonu netika iekļautas. Padome nolēma regulā (2.a pants) iekļaut noteikumus, kuros bija norādīts, ka eurozonas un ERM II dalībvalstīm konkrētās valsts vidējā termiņa mērķu diapazonam cikliski koriģētā budžeta izteiksmē, neņemot vērā vienreizējus un pagaidu pasākumus, jābūt robežās starp -1% no IKP un līdzsvarotu budžetu vai budžetu ar pārpalikumu. Šis diapazons tika minēts Padomes 2005. gada 20. marta ziņojumā. Padome ar kopējo nostāju neiekļāva regulā noteikumus, kas atspoguļo Eiropas Parlamenta pieņemtos grozījumus. Tomēr jāatzīmē, ka Padomes pieņemtās izmaiņas attiecībā uz Komisijas priekšlikumu ir virzītas uz turpmāku SGP preventīvās daļas īstenošanas precizēšanu, tādējādi tās atbilst Parlamenta iesniegto grozījumu galvenajai domai. Citas Parlamenta paredzētās izmaiņas, proti, tās, kas attiecas uz statistikas jomu, Padome ir izskatījusi, pabeidzot tiesību aktus, kam ir tiešāka saistība ar valsts finanšu statistiku. 3. Secinājumi un vispārīgas piezīmes Komisija uzskata, ka Padomes kopējā nostājā ir iekļauti visi Komisijas sākotnējā priekšlikuma būtiskākie elementi un atspoguļots vispārējs līdzsvarots kompromiss. Komisijai ir pieņemamas visas izmaiņas, ko Padome veikusi attiecībā uz tās priekšlikumu. Tā uzskata, ka ierosināto regulu turpmāk stiprinātu dažu Eiropas Parlamenta iesniegto grozījumu iekļaušana, jo īpaši par valsts parāda attīstības uzraudzību. Ierosinātā regula sekmēs daudzpusējas uzraudzības efektīvu īstenošanu un ekonomikas politikas koordināciju ES, jo īpaši attiecībā uz budžeta politiku.